钦定古今图书集成/明伦汇编/官常典/第722卷 > 傅察
## 钦定古今图书集成/明伦汇编/官常典/第722卷 > 傅察

按《宋史忠义传》：“察字公晦，孟州济源人，中书侍郎尧
俞从孙也。年十八，登进士第。蔡京在相位，闻其名，遣
子鯈往见，将妻以女，拒弗答。调清州司法参军，历永
平、淄川丞，入为太常博士，迁兵部、吏部员外郎。宣和
七年十月，接伴金国贺正旦使。是时金将渝盟，而朝
廷未之知也。察至燕，闻金人入寇，或劝毋遽行，察曰：
‘受使以出，闻难而止，若君命何’？”遂至韩城镇，使人不
来。居数日，金数十骑驰入馆，彊之上马，行次境上，察
觉有变，不肯进，曰：“迓使人故例止此。”金人辄易其驭
者，拥之东北，去行百里许，遇所谓二太子、斡离不者，
领兵至驿道，使拜察曰：“吾若奉使大国，见国主当致
敬，今来迎客，而胁我至此。”又止令见“太子。太子虽贵
人臣也，当以宾礼见，何拜为？”斡离不怒曰：“吾兴师南
向，何使之称？凡汝国得失，为我道之，否则死。”察曰：“主
上仁圣，与大国讲好，信使往来，项背相望，未有失德。
太子干盟而动，意欲何为？还朝当具奏。”斡离不曰：“尔
尚欲还朝邪？”左右促使拜，白刃如林，或捽之伏地，衣
袂颠倒，愈植立不顾，反复论辩。斡离不曰：“尔今不拜，
后日虽欲拜，可得邪？”麾令去。察知不免，谓官属侯彦
等曰：“我死必矣。我父母素爱我，闻之必大戚。若万一
脱，幸记吾言，告吾亲，使知我死国，少纾其亡穷之悲
也。”众皆泣。是夕隔绝不复见。金兵至燕，彦等密访存
亡，曰：“使臣不拜太子。昨郭药师战胜，有喜色，太子虑
其劫”取，且衔往忿，杀之矣。将官武汉英识其尸，焚之，
裹其骨，命虎翼卒沙立负以归。立至涿州，金人得而
系诸土室，凡两月，伺守者怠，毁垣出归，以骨付其家。
副使蒋噩及彦辈归，皆道不屈状，赠徽猷阁待制。察
自幼嗜学，同辈或邀与娱嬉，不肯就。为文温丽有典
裁，平居恂恂然无喜愠色，遇事若无所可否，非其意
崒然不可犯。恬于势利。在京师，故人鼎贵罕至其门
间一见寒温，谈笑而已。及仓卒徇义，荦荦如此，闻者
哀而壮之，时年三十七。乾道中，赐谥曰“忠肃。”